Nariadenie Komisie (ES) č. 46/2003
z 10. januára 2003,
ktoré mení a dopĺňa obchodné normy pre čerstvé ovocie a zeleninu, čo sa týka zmesí rôznych druhov čerstvého ovocia a zeleniny v tom istom predajnom obale
KOMISIA EURÓPSKYCH SPOLOČENSTIEV,
so zreteľom na Zmluvu o založení Európskeho spoločenstva,
so zreteľom na nariadenie Rady (ES) 2200/96 z 28. októbra 1996 o spoločnej organizácii trhu s ovocím a zeleninou [1], naposledy zmenené a doplnené nariadením (ES) č. 545/2002 [2], a najmä na jeho článok 2 ods. 2,
keďže:
(1) Podľa článku 3 nariadenia (ES) č. 2200/96 čerstvé ovocie a zelenina, na ktoré sa vzťahujú obchodné normy prijaté podľa článku 2 tohto nariadenia, sa môžu uvádzať do predaja, predávať, dodávať alebo sa s nimi môže obchodovať iba vtedy, ak sa zhodujú s týmito obchodnými normami. Všetky tieto normy ustanovujú, že všetky produkty obsiahnuté v tom istom obale musia byť rovnakého druhu.
(2) Obaly obsahujúce rôzne druhy ovocia a zeleniny sú na trhu čoraz bežnejšie ako reakcia na dopyt určitých spotrebiteľov. Všetky obchodné normy pre čerstvé ovocie a zeleninu by preto mali byť zmenené a doplnené s cieľom schváliť tento postup podľa podmienok nariadenia Komisie (ES) č. 48/2003 z 10. januára 2003 ustanovujúceho pravidlá uplatniteľné na zmesi rôznych druhov čerstvého ovocia a zeleniny v tom istom predajnom obale [3].
(3) Opatrenia stanovené v tomto nariadení sú v súlade so stanoviskom Riadiaceho výboru pre čerstvé ovocie a zeleninu,
PRIJALA TOTO NARIADENIE:
Článok 1
K bodu A (Jednotnosť) hlavy V (Ustanovenia o obchodnej úprave) v prílohe k nariadeniam uvedeným v prílohe k tomuto nariadeniu sa pridá tento odsek:
"Napriek predchádzajúcim ustanoveniam v tomto bode, produkty, na ktoré sa vzťahuje toto nariadenie, môžu byť zmiešané s rôznymi druhmi čerstvého ovocia a zeleniny v predajných obaloch s netto hmotnosťou menej ako tri kilogramy za podmienok ustanovených nariadením Komisie (ES) č. 48/2003 [4]."
Článok 2
Toto nariadenie nadobúda účinnosť 20. deň od jeho uverejnenia v Úradnom vestníku Európskych spoločenstiev.
Toto nariadenie je záväzné vo svojej celistvosti a je priamo uplatniteľné vo všetkých členských štátoch.
V Bruseli, 10. januára 2003